## Odluka Hrvatske agencije za poštu i elektroničke komunikacije klasa: UP/I-344-01/09-01/1342, urbroj: 376-04-09-02 od 6. studenoga 2009.

### NN 144/2009 (2.12.2009.), Odluka Hrvatske agencije za poštu i elektroničke komunikacije klasa: UP/I-344-01/09-01/1342, urbroj: 376-04-09-02 od 6. studenoga 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

3535

Hrvatska agencija za poštu i elektroničke komunikacije na temelju članka 12. stavka 1. točke 2., članka 14. stavka 4. i članka 128. Zakona o elektroničkim komunikacijama (»Narodne novine« 73/08), u postupku izdavanja suglasnosti trgovačkom društvu HT – Hrvatske telekomunikacije d.d., Zagreb, Savska cesta 32, na Standardnu ponudu za davatelje usluga s dodanom vrijednosti HT – Hrvatskih telekomunikacija d.d. od 19. lipnja 2008. g., na temelju odluke Vijeća Hrvatske agencije za poštu i elektroničke komunikacije sa sjednice održane 6. studenoga 2009. godine, donosi

ODLUKU

I. Trgovačkom društvu HT – Hrvatske telekomunikacije d.d. Zagreb, Savska cesta 32, izdaje se suglasnost za sljedeće izmjene u Standardnoj ponudi za davatelje usluga s dodanom vrijednosti HT – Hrvatskih telekomunikacija d.d. od 19. lipnja 2008.:

1.1. U članku 2.2. stavak 4. Standardne ponude (podnaslov »Pristup mreži«) mijenja se i glasi:

(4) IN usluge ponuđene su unutar VAS paketa koji uključuje dodjelu 6-znamenkastog broja s programom za upravljanje prometom bez kontrole pretplatnika, do 10 odredišta, kao i mogućnost VAS operatora da izabere tarifnu skupinu prema cjeniku navedenom u Prilogu B ove Standardne ponude.

1.2. U članku 2.2. stavak 5. Standardne ponude (podnaslov »Pristup mreži)« mijenja se i glasi:

(5) Program za upravljanje prometom iz stavka 4. ovog članka, a koji je dostupan u VAS paketu u okviru IN usluga, oblikuje se... (ostatak teksta ostaje nepromijenjen)

1.3. Izmjena Tablice. U Prilogu B (»Cijene«) Standardne ponude.

|  |  |  |
| --- | --- | --- |
| Vrsta priključka | Priključenje terminalne opreme | Mjesečna naknada za pristup |
| POTS | 500,00 kn | 70,00 kn |
| ISDN BRA Standard | 800,00 kn | 89,00 kn |
| ISDN PRA-10 kanala | 5.000,00 kn | 700,00 kn |
| ISDN PRA-20 kanala | 8.000,00 kn | 1.400,00 kn |
| ISDN PRA-20 kanala | Naknada navedena u Tablici 2. | 2.100,00 kn |

1.4. Dodaje se nova Tablica 3. i glasi:

»Tablica 3. Cijene VAS paketa«

|  |  |  |
| --- | --- | --- |
| Količina VAS paketa | Preuzimanje paketa, po paketu | Mjesečna naknada po paketu |
| 1 – 2 | 300,00 kn | 200,00 kn |
| 3 – 9 | 200,00 kn | 150,00 kn |
| 10 i više | 100,00 kn | 80,00 kn |

1.5. Dosadašnja Tablica 3. postaje Tablica 4. Sadržajno ostaje nepromijenjena, osim promjene u fusnoti ispod tablice: u frazi »standardnim paketima« brisana je riječ »standardnim«.

1.6. Ispod tablice pod naslovom »Cijene za korištenje HT infrastrukture za prijenos i usmjeravanje prometa dodan je sljedeći tekst i tablica:

»Na gore navedenu osnovnu cijenu korištenja T-Com infrastrukture za prijenos i usmjeravanje prometa primjenjuju se količinski popusti ovisno o ostvarenom mjesečnom prometu iz T-Com mreže. Ostvareni mjesečni promet u minutama odnosno broju poziva (ovisno o tome da li se obračunavaju minute ili pozivi) izrazit će se u bodovima. VAS operatori se dijele u 6 skupina ovisno o ostvarenim bodovima. Za 5 skupina se primjenjuje određeni popust dok 6. skupina ne ostvaruje popust, tj. primjenjuje se osnovna cijena od 0,30 kn/min ili pozivu. Skupine i pripadajuće cijene se određuju kako slijedi:«

|  |  |  |
| --- | --- | --- |
| Skupina | Ostvareni bodovi | Cijena s popustom (po min/pozivu) |
| 1 | ≥75.000 | 0,25 kn |
| 2 | ≥50.000 | 0,26 kn |
| 3 | ≥10.000 | 0,27 kn |
| 4 | ≥3.000 | 0,28 kn |
| 5 | ≥1.000 | 0,29 kn |
| 6 | <1.000 | 0,30 kn |

\* Na prvih 5 skupina se primjenjuje popust dok se na 6. skupinu primjenjuje postojeća cijena

1.7. Izmijenjena numeracija stranica u sadržaju Standardne ponude na stranici 2/21.

1.8. U članku 8. stavak 3. Standardne ponude, sljedeći tekst se briše:

»Davatelj usluga potvrđuje i suglasan je da će do dana potpisivanja izmjena i dopuna Ugovoru o pružanju T-Com usluga u pogledu usluga obračuna i naplate sukladno ovoj Standardnoj ponudi
T-Com-a, T-Com usluge biti dostupne Davatelju usluga jedino zajedno s uslugama obračuna i naplate. Po uvođenju novog modela za usluge obračuna i naplate Davatelj usluga« ... (ostatak teksta ostaje isti.)

1.9. U članku 16. Standardne ponude stavak 4. briše se.

1.10. Zamjenjuje se naziv »Sektora za prodaju domaćim operatorima« novim nazivom »Odjel za prodaju domaćim operatorima«.

1.11. Ostale izmjene se odnose na terminološko usklađivanje cijele ponude sa Zakonom o elektroničkim komunikacijama (»Narodne novine« 73/08) (dalje u tekstu: ZEK).

II. U svim ostalim dijelovima Standardna ponuda za davatelje usluga s dodanom vrijednosti HT – Hrvatskih telekomunikacija d.d. od 19. lipnja 2008. ostaje neizmijenjena.

III. Ova odluka objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Hrvatska agencija za poštu i elektroničke komunikacije (u daljnjem tekstu: HAKOM) je 30. rujna 2009. godine zaprimila zahtjev trgovačkog društva HT – Hrvatske telekomunikacije d.d., (u daljnjem tekstu: HT) za izdavanjem prethodne suglasnosti za izmjene Standardne ponude za davatelje usluga s dodanom vrijednosti HT – Hrvatskih telekomunikacija d.d.

Nadležnost HAKOM-a za postupanje u ovom predmetu proizlazi iz članka 128. stavka 2. Zakona o elektroničkim komunikacijama (dalje: ZEK), koji predviđa da do završetka postupaka analize mjerodavnih tržišta i određivanja, zadržavanja, izmjene ili ukidanja regulatornih obveza ostaju na snazi i primjenjuju se sve regulatorne obveze koji su operatorima sa značajnom tržišnom snagom bile propisane na temelju prijašnjih propisa.

Budući da postupak analize mjerodavnog tržišta za usluge s dodanom vrijednosti još nije završen, ostala je na snazi regulatorna obveza koja je trgovačkom društvu HT – Hrvatske telekomunikacije d.d. bila određena na temelju članka 54. Zakona o telekomunikacijama, (dalje u tekstu: ZOT), a koja se odnosi na obvezu pribavljanja prethodne suglasnosti za standardnu ponude za davatelje usluga s dodanom vrijednosti, te za sve izmjene navedene ponude.

HT je dostavio zahtjev za izmjenama koje se u prvom redu odnose na količinske popuste za naknadu za korištenje infrastrukture i promjenu modela mjesečne naknade za korištenje 060 brojeva. Također se predlaže terminološko usklađivanje cijelog teksta standardne ponude sa ZEK-om.

Standardni paketi definirali su količinu numeracije koju operator davatelj usluga s dodanom vrijednosti (dalje u tekstu: VAS operator) zakupljuje. Po dosadašnjem modelu VAS operator je mogao zakupiti ili jedan ili deset brojeva. Po novom modelu, koji je predložio HT, VAS operator ima mogućnost zakupa bilo koje količine brojeva i vidljivo je sniženje cijena u tom pogledu.

Nadalje, HT predlaže količinske popuste na cijenu korištenja njegove infrastrukture za prijenos i usmjeravanje prometa. Naime, u postojećoj ponudi cijena za korištenje infrastrukture za prijenos i usmjeravanje prometa iznosila je za sve tarife 0,30 kn/min. Prema novom prijedlogu VAS operator je u mogućnosti za tarife od T1 do T5 ostvariti određeni popust koji će se kretati od 0,25 kn/min do 0,29 kn/min. U postojećoj VAS ponudi količinski popusti nisu postojali.

Uvidom u izmjene koje je predložio HT, HAKOM-a je utvrdio da su novi uvjeti povoljniji za VAS operatore. Osim toga ne postoje nikakvi drugi razlozi iz kojih bi predložene izmjene bile suprotne ciljevima i načelima regulacije tržišta elektroničkih komunikacija, niti odredbama ZEK-a i ZOT-a, pa je stoga odlučeno kao u izreci.

Prema članku 14. stavku 4. ZEK-a ova odluka objavit će se u »Narodnim novinama« te na internetskim stranicama HAKOM-a kako je odlučeno u točki III. ove odluke.

Slijedom svega navedenog, Vijeće HAKOM-a je, na temelju članka 12. stavka 1. točke 2., članka 14. stavka 4. i članka 128. ZEK-a, odlučilo kao u izreci.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ove odluke.

Klasa: 344-01/09-01/1342
Urbroj: 376-04-09-02 NJ
Zagreb, 6. studenoga 2009.

Predsjednik Vijeća
Miljenko Krvišek, dipl. ing. el., v. r.

Odluka, NN 144/2009-3535